Caroline Herschelová

Caroline Lucretia Herschelová (* 16. marec 1750, Hannover, Nemecko† 9. január 1848, Hannover) bola nemecká astronómka, ktorá spolupracovala so svojím bratom Williamom na katalogizácii hviezd a dvojhviezd severnej oblohy. Okrem toho tiež sama objavila osem komét, z ktorých jedna 35P/Herschel-Rigollet bola na jej počesť pomenovaná.

Životopis

Mladosť 
Narodila sa ako dcéra Isaaca Herschela a Anny Ilse (rodenej Moritzen). Rodičia mali desať detí, z ktorých sa dospelosti dožilo len šesť - Sophia Elizabeth (1733?), Heinrich Anton Jacob (17341792), William Frederick (17381822), Johann Alexander (17451821), Caroline Lucretia a najmladší Johann Dietrich (17551827). Otec bol hobojista vo vojenskej kapele a svoje deti tiež viedol k hudbe. Caroline učil hrať na husle tak, aby mohla hrať v orchestri. Jej matka, ktorá to však nerada videla, ju vychovávala pre prácu v domácnosti.

V roku 1757 jej zomrel otec a toho istého roku v septembri odišiel jej brat William do Anglicka, nasledovaný v októbri bratom Jacobom, ktorý striedavo býval v Bathe a v Hannoveri. V júli 1770 odišiel do Anglicka brat Alexander, ktorý sa usadil v Bathe a žil tu až do roku 1816. Sestra bola už v tom čase vydatá a Caroline sa sústredila na pomoc matke v domácnosti a pri výchove najmladšieho brata Dietricha.

William bol v Anglicku úspešný, viedol symfonický orchester v Bathe, usadil sa tu natrvalo a pozval Caroline k sebe. Prisťahovala sa 16. apríla 1772. William plánoval, že Caroline bude v Anglicku spievať a pomáhať mu. Po príchode do Anglicka sa začala učiť anglicky, študovať matematiku a jej brat ju učil spev. Po niekoľkých mesiacoch štúdia už mohla spievať na koncertoch v Bathe a Bristole. Tiež vyučovala hudbu.

William v tom čase začal vo svojom voľnom čase vyrábať veľké ďalekohľady a systematicky katalogizovať hviezdnu oblohu. Caroline pri jeho pozorovaní zaznamenávala namerané údaje. Jeho presnosť a systematickosť viedla k tomu, že 13. marca 1781 objavil objekt, ktorý sa pohyboval. Bola to planéta, ktorá dostala neskôr názov Urán.

Tento objav viedol k tomu, že William získal od kráľa Juraja III. stály ročný plat, bol menovaný kráľovským astronómom a mohol sa tak natrvalo venovať svojej záľube - pozorovaniu hviezdnej oblohy. Aj hudobná kariéra Caroline sa tým skončila, pretože ako asistentka kráľovského astronóma začala v roku 1787 poberať stály ročný plat 50 libier, a hudbe sa už nemusela venovať.

V roku 1786 poslal kráľ Williama do Göttingenu, aby tam odovzdal jeden zo svojich nových ďalekohľadov, a Caroline sa sama starala o jeho hvezdáreň. Tiež sama pozorovala a 1. augusta 1786 objavila kométu. Bola prvou ženou v histórii, ktorá objavila kométu.

Ďalšiu kométu objavila pred Vianocami roku 1788. V tom čase už bývala sama, lebo William sa v máji oženil. Aj naďalej mu však pomáhala pri pozorovaní.

V rokoch 17961798 sama vykonala kontrolu Flamsteedovho katalógu hviezd a opravy vyšli v roku 1798 na náklady Kráľovskej spoločnosti.

William mal dobré vzťahy s kráľovskou rodinou a, ako si Caroline poznamenala do svojho denníka, 23. februára 1801 ju navštívili princezné Augusta a Amalia v sprievode grófa z Cambridge.

V roku 1822 zomrel William, jeho prácu dokončoval jeho syn John a Caroline odišla späť do Hannoveru. Žila zo svojho dôchodku 50 libier a starala sa o svojho chorého brata Dietricha až do jeho smrti v roku 1827.

Od apríla 1825 ešte vykonávala podľa písomných pokynov svojho synovca Johna kontrolu údajov v katalógoch vytvorených Williamom, a tieto údaje usporiadala do "zón". Vznikol tak Zone Catalogue, ktorý bol vytvorený hlavne pre Johna, a preto nebol nikdy publikovaný. John Herschel otcove údaje a svoje údaje zistené pri päťročnom pobyte v južnej Afrike spracoval do katalógu publikovaného v roku 1864.

Za svoju prácu dostala v roku 1828 od Kráľovskej astronomickej spoločnosti Gold Medal a v roku 1835 sa stala čestným členom Kráľovskej astronomickej spoločnosti. V roku 1838 bola menovaná čestným členom Kráľovskej írskej akadémie. Dva roky pred svojou smrťou ešte dostala Prussian Gold Medal for Science.

Zomrela vo veku 98 rokov 9. januára 1848 v Hannoveri, kde je tiež pochovaná.

Jej meno nesie kráter C. Herschel na Mesiaci, asteroid objavený v roku 1888 bol o rok neskôr nazvaný 281 Lucretia, čo bolo Carolinino druhé meno.

Dielo

Kométy, ktoré objavila 
 C/1786 P1 (Herschel) - 1. augusta 1786
 35P/Herschel-Rigollet - 21. decembra 1788, túto kométu o 151 rokov neskôr znovuobjavil Roger Rigollet
 C/1790 A1 (Herschel) - 7. januára 1790
 C/1790 H1 (Herschel) - 18. apríla 1790
 C/1793 S2 (Messier) - 7. októbra 1793, nezávisle na Charles Messier, ktorý ju zbadal skôr, 24. septembra
 2P/Encke - 7. novembra 1795
 C/1797 P1 (Bouvard-Herschel) - 14. augusta 1797, nezávisle na Eugenovi Bouvardovi

Publikácie 
Caroline Herschel zverejňovala svoje články prostredníctvom svojho brata Williama v časopise Kráľovskej učenej spoločnosti nazvanom Philosophical Transactions. Boli to tieto články:
 Account of a New Comet (1786)
 Account of the Discovery of a Comet (1793)
 Account of the Discovery of a Comet (1795)

Literatúra 
 JÁCHIM, František. Jak viděli vesmír (po stopách velkých astronomů). 1. vyd. Rubico, 2003, ISBN 80-85839-48-2.
 ŠAFAŘÍKOVÁ,  P. William Herschel a jeho sestra Karolína, Praha 1925.

Referencie

Iné projekty

Externé odkazy 
 Memoir and correspondence of Caroline Herschel (1876)

Zdroj 

Nemeckí astronómovia
Anglickí astronómovia
Objavitelia komét
Držitelia Gold Medal of the Royal Astronomical Society
Súrodenci vo vede
Ženy v astronómii
Anglické osobnosti nemeckého pôvodu
Osobnosti z Hannoveru